**FORENINGEN DANSKE DØVBLINDE**

**- synshørehæmmede**

**ÅRSBERETNING**

**2015**

**TILBAGENBLIK PÅ 2015**

Af formand Bjarne Hvidsten

2015 har sammenlignet med 2014 været et mere roligt år internt i FDDB. Det har givet tid til at koncentrere sig om arbejdet med vigtige politiske områder og aktiviteter.

FDDB har sammen med Dansk Blindesamfund arbejdet på at få politisk lydhørhed for et forslag om et alternativt ID-kort som billedlegitimation for blinde og døvblinde, der ikke som andre kan bruge et kørekort til dette. I stedet er man nødt til at bære rundt på sit pas til dette formål. SF har fremsat det som lovforslag, og det ser ud til, at der er politisk vilje til at finde en løsning i løbet af 2016.

På kursussiden gennemførte FDDB det første tillidsmands-kursus siden 1996 med seks deltagere, hvoraf halvdelen var unge medlemmer.

På landsmødet blev jeg valgt som formand efter at have fungeret som konstitueret formand siden marts 2014. Der blev valgt tre unge ind i bestyrelsen – den ene af dem som næstformand. Det er glædeligt med friske nye kræfter i bestyrelsesarbejdet.

Til de mindre positive ting kan nævnes, at døvblinde ligesom andre ikke kan undgå at mærke kommunernes sparebestræbelser blandt andet omkring dækning af merudgifter. Ofte må døvblinde anke kommunernes beslutninger, men desværre får stadig færre medhold i ankestyrelsen.

Alt i alt har det været et udmærket år for FDDB. Der er ro på de indre linjer, og der arbejdes struktureret og målrettet udadtil med de politiske mærkesager.

**POLITISKE SAGER**

**Møde med transportministeren**

Forretningsudvalget havde i november et møde med Transport- og Bygningsminister Hans Chr. Schmidt. Her blev drøftet nogle af FDDBs mærkesager omkring transport:

1. Vanskelighederne omkring at færdes generelt og især med offentlige transportmidler.

2. Individuel handicapkørsel til fritidsbrug, hvor døvblinde ikke er inkluderet som gruppe.

3. Lydfyr med vibrationer ved fodgængerfelter.

Ministeren var lydhør over for de problemstillinger og forslag, FDDB fremkom med.

**Tolkning til ledsagelse, mødeforberedelse og udland**

Den Nationale TolkeMyndighed (DNTM)besluttede i 2015:

* at tolke ikke længere må ledsage døvblinde i egen bil.
* at døvblinde ikke kan få tolk til mødeforberedelse.
* at døvblinde ved handicappolitiske møder og aktiviteter i EU-lande og nordiske lande fremover skal bestille tolk i det land, hvor aktiviteten finder sted.

FDDB har protesteret mod alle tre beslutninger og forsøgt at ændre dem via dialog med DNTM. Det er senere kommet en løsning omkring tolk til mødeforberedelse, hvor der skal tolkes mellem to personer via Skype, mail eller andet.

**Folkemødet på Bornholm**

FDDB havde to tegnsprogede HB-medlemmer med på Folkemødet, hvor de tog fat i politikere og andre kendte personer og lod dem prøve at færdes som døvblinde ved hjælp af ørepropper og slørede briller. Bagefter snakkede de med dem om døvblindhed. I 2016 bliver det en tegner og en taler der deltager.

**AKTIVITETSTILBUD OG ARRANGEMENTER**

FDDB gennemførte alle planlagte aktiviteter i 2015 bla.:

DM i skak

Sommermøde og landsmøde

Udlandsrejse

Minikursus

30+ kurser

Kreativ velvære

Når syn og hørelse svigter

Hvad øjet ser (nyt)

Seniorhøjskole

Erfamøder

Klubarrangementer i de to klubber

Herudover gennemførte både Telekom og DB-teamet en række kursus- og mødeaktiviteter i deres regi. Ungdomsudvalget var også meget aktivt.

**FUNDRAISING OG PR**

Det er meget vigtigt at have mindst 101 faste bidragsydere, så FDDB kan fastholde sin godkendelse hos SKAT. Derfor blev der i efteråret sammen med TeleHandelshuset lavet en telefonkampagne for at få støttemedlemmer til at blive faste bidragsydere. Kampagnen forløb godt, og ca. 1/3 besluttede at blive faste bidragsydere. FDDB havde ved årets udgang 181 faste bidragsydere.

Sammen med Rosenberg CPH blev der produceret en flot pung med ’punkt’prikker, som kan anvendes fx til toiletudstyr eller tekniske hjælpemidler.

Det gik trægt i foråret med at få penge ind fra den generelle ansøgning til fonde. I juni var der endnu ikke kommet halv-delen af budgettet ind og i september knap 2/3. Alligevel lykkedes det at få indsamlet i alt 1.125.500 kr. til frie formål.

**INFORMATION**

**Ny hjemmeside**

FDDB indgik samarbejde med firmaet Synergi om at lave en ny hjemmeside, som bliver finansieret via Fonden ’Ensomme Gamles Værn’. Hjemmesiden forventes at være færdig i maj 2016 og er FDDBs ansigt udadtil. Vi vil med den nye side signalere, at FDDB er en tidssvarende og dynamisk organisation, der har mange ting at tilbyde medlemmerne.

**Medlemsnyt**

Bladet fik fra årsskiftet ny forside. FDDB Ungdom har fra 2015 fået deres egen rubrik i bladet, og de har været rigtig gode til at informere og udnytte den plads, de har til rådighed. Det kniber meget med annoncerne til bladet, som er en vigtig indtægtskilde til at holde udgifterne nede til produktion af bladet.

**Kampagne ’Mere omtanke’**

Målet var at lave en kampagne rettet mod bl.a. SOSU-studerende, sygeplejeske-studerende og andre uddannel-ser. Kampagnens navn var Mere omtanke’.

I forbindelse med kampagnen kunne man gå ind på et ’omtankebarometer’ og teste, hvordan man ville reagere, hvis man møder en døvblind eller synshøre-hæmmet. Seks omtankeråd fortalte kort, hvordan man med en smule mere omtanke kan gøre hverdagen lidt lettere for personer med syns- og hørenedsættelse.

Kampagnen startede med udsendelse af 400 plakater og 10.000 postkort til 140 uddannelsessteder. I forbindelse med kampagnen blev der holdt 10 informatørforedrag.

**Informatørtjenesten**

Der blev uddannet 12 nye informatører, så der er 21 informatører i alt. Informatørtjenesten har i 2015 gennemført tæt på 50 foredrag. Det er væsentlig flere end tidligere år.

Over 2000 personer har i 2015 hørt om døvblindhed.

**Kommunikation**

Der har været holdt fire kursusdage med haptisk kommuni-kation målrettet blindfødte døvblinde. Formålet var at finde frem til metoder til at lære haptisk kommunikation.

’Hvad øjet ser’ var et kursus for pårørende, hvor de fik viden om hvordan der kan synsbeskrives og gives haptiske signa-ler, så man som døvblind oplever at være en del af fælles-skabet.

**Ældre**

Ældreudvalget lavede en undersøgelse af trivslen hos ældre døvblinde over 60 år, som blev gennemført i alle erfagrupper. Der er udarbejdet en rapport som beskriver, hvordan ældre døvblindes trives på en række vigtige livsområder.

Også i 2015 blev der lavet seniorhøjskole og igen med stor succes. Seniorhøjskolen videreføres i 2017.

Ældreudvalget valgte i efteråret 2015 at stille sig i bero indtil videre.

**FDDB-rådgiverne**

Rådgiverne havde ca. 100 hjemmebesøg samt mindst samme antal telefonsamtaler og mailkorrespondancer med medlemmer. I slutningen af 2015 er der ti rådgivere, hvoraf to er tegnsprogsbrugere.

**Temadag og netværksmøder**

Der er holdt temadag i brug af iPhone og iPad nu også for punktbrugerne, så de kan få samme muligheder som andre.

Som noget nyt er der etableret IKT netværksmøder i Taastrup og Århus, hvor medlemmer kan møde op og lære om brug af ny teknologi.

**Brugerråd**

FDDB deltager i både DRs Brugerråd og TV”s nyetablerede Brugerråd, hvor der arbejdes med at få flere udsendelser gjort tilgængelige med tekstning, tegnsprogstolkning og tale/synsbeskrivelse.

**Nepal**

FDDB fik penge til et nyt 1½ års projekt fra januar 2015, hvor der skulle opspores døvblinde i to nye distrikter og opbygges selvhjælpsgrupper. Endvidere skulle der uddan-nes seks døvblinde som ressource-personer, der kan sprede information om døvblindhed til døve og blindeskoler og til myndigheder lokalt og regionalt.

Der er blevet afholdt kurser i taktil kommunikation med stor succes, og projektet har besøgt Pokhara og Sindhuli distrikterne.

Jordskælvet i april satte aktiviteterne i stå hen over somme-ren, og FDDB har derfor fået tilladelse til at forlænge projek-tet til udgangen af 2016 uden at få flere midler.

FDDB har indsamlet penge til Nepal. En del af dem er gået til et solcelledrevet strømanlæg med batterier til at oplagre strømmen til døveforeningens hus i Pokhara, hvor døvblin-deforeningen DAN også har kontor. Det betyder, at 2-3 computere kan bruges samtidig og mobiltelefoner kan oplades, som for mange døvblinde er uundværlige til kommunikation og som lamper.

FDDB har endvidere sponsoreret seks solcellelamper til kvindelige medlemmer af DANs bestyrelse, da de har store problemer med at lave mad uden lys og bruger deres mobil.

**FORVENTNINGER TIL 2016**

Af formand Bjarne Hvidsten

Det er godt at kunne se fremad med positive forventninger, og det gælder også for 2016. Generelt er FDDB godt kørende, der arbejdes konstruktivt med flere mærkesager, og der er nye aktiviteter og tiltag på vej. Alt i alt synes jeg, at der er noget at have de positive forventninger i.

Jeg vil gerne fremhæve to politiske sager. Den ene er ID-kortet med billedlegitimation, der er blevet fremsat som lovforslag i 2016. Der er politisk vilje til at finde en løsning, hvilket vil være en gevinst for døvblinde og blinde.

Den anden politiske sag handler om individuel handicap-kørsel til fritidsbrug, hvor transportministeren har skrevet til FDDB, at han gerne vil bakke et forsøg op. FDDB er derfor i gang med at undersøge, hvordan et forsøgsprojekt til døvblinde skal skrues sammen og finansieres.

Internt i foreningen glæder vi os til den nye hjemmeside, som bliver lanceret i maj måned, efter at der er blevet arbejdet intensivt med at få den færdig.

På kursussiden kommer der i foråret et vandrekursus, som er et helt nyt kursustilbud, Derudover bliver der lavet to temadage med tegnsprog for talebrugere. Det ligger fint i forlængelse af den tilføjelse til FDDBs formål om bedre kommunikation mellem tegnsprogsbrugere og talebrugere, som blev besluttet på sidste landsmøde.

Så selv om udviklingen i samfundet langt fra er positiv på alle områder, synes jeg godt, at vi i FDDB kan tillade os at se positivt fremad og glæde os over, at vi har en god forening, hvor medlemmerne er glade for at deltage i de mange tilbud, hvor mange tillidsfolk yder en stor indsats, og hvor der er en sund økonomi.